Predkladacia správa 

Predkladaný materiál obsahuje informáciu o priebehu a výsledkoch 6. stretnutia Konferencie o pristúpení Slovenskej republiky k Európskej únii na úrovni ministrov zahraničných vecí, ktoré sa konalo dňa 11. júna 2002 v Luxemburgu. Okrem Informácie, materiál obsahuje ako prílohu, prejav ministra zahraničných vecí SR E. Kukana na Konferencii a tabuľkové porovnanie postavenia SR s ostatnými kandidátskymi krajinami. 

Materiál je zameraný na priebeh Konferencie o pristúpení a podáva vyjadrenia jednotlivých predstaviteľov na prerokovávanú problematiku. Konferencia o pristúpení na úrovni ministrov zahraničných vecí bola zameraná na zhodnotenie dosiahnutých výsledkov Slovenska v rokovaniach s EÚ v priebehu španielskeho predsedníctva a naznačila ďalší vývoj rokovaní počas dánskeho predsedníctva. V priebehu španielskeho predsedníctva Slovenská republika :
•	otvorila 30. kapitolu - Inštitúcie;
•	predbežne uzatvorila kapitoly: Dane, Dopravná politika, Inštitúcie a časť fytosanitárnu a veterinárnu kapitoly Poľnohospodárstvo;
•	na ministerskej úrovni sa potvrdilo predbežné uzavretie kapitoly Finančná kontrola, ktorá bola uzatvorená v závere belgického predsedníctva dňa 21. decembra 2001 (po rokovaní Prístupovej konferencie na úrovni ministrov dňa 11. decembra 2001); 
•	rokovala v zostávajúcich kapitolách s cieľom ich uzatvorenia v priebehu prvých mesiacov dánskeho predsedníctva  - Regionálna politika a Hospodárska súťaž;
•	rokovala v kapitolách s finančným dopadom, s cieľom precizovať pozície týkajúce sa finančného rámca pre rozšírenie. 

SR má v súčasnosti predbežne uzatvorených 26 kapitol z celkového počtu 30 a fytosanitárnu a veterinárnu časť kapitoly Poľnohospodárstvo. 

S celkovým pokrokom negociačnej agendy sa rokovania v roku 2002 dostali do záverečnej fázy, v ktorej sa Slovensko dostalo k substantívnym rokovaniam v najcitlivejších kapitolách, ktoré sú späté s finančným dopadom, tak na rozpočet únie, ako aj na rozpočet členských a kandidátskych krajín t.j. Poľnohospodárstvo, Regionálna politika a Finančné a rozpočtové ustanovenia. Prioritný dôraz Slovensko kládlo na kapitoly zadefinované v “road map”, ktorý schválila Rada v Nice pre španielske predsedníctvo (ide o kapitoly Poľnohospodárstvo, Regionálna politika a Finančné a rozpočtové ustanovenia) a  sústredilo sa i na kapitoly, ktoré zostali otvorené z belgického predsedníctva (Dane, Doprava, Spolupráca v oblasti spravodlivosti a vnútra, Hospodárska súťaž) s cieľom maximálne “vyčistiť rokovací stôl” pred záverečným a kľúčovým kolom rokovaní počas dánskeho predsedníctva. 

Materiál bol prerokovaný vo vedení Ministerstva zahraničných vecí SR bez pripomienok.